Diari Oficial de la Generalitat Valenciana


Sumari del DOGV 6150, del 23-11-2009 (2009/13425)

RESOLUCIÓ de 23 d'octubre de 2009, de la consellera de Cultura i Esport, per la qual es deleguen determinades atribucions en els òrgans superiors del departament.
------------------------------------------------------------------------------------------------------------------------------------------------------------------

### Dades del document

Número de DOGV
:   6150

Data del DOGV
:   23-11-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/13062


Data del document
:   23-10-2009

Organisme emissor
:   Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria Cultura i Esport
    * competència administrativa
    * delegació de poders

RESOLUCIÓ de 23 d'octubre de 2009, de la consellera de Cultura i Esport, per la qual es deleguen determinades atribucions en els òrgans superiors del departament. [2009/13050]  
A fi d'aconseguir més eficàcia i agilitat en la gestió dels assumptes la competència dels quals té assignada este departament, és oportú delegar determinades atribucions del o de la titular en els òrgans superiors i directius.  
En virtut d'això i de conformitat amb el que establixen els articles 28 i 63 de la Llei del Consell i els articles 13 i 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, resolc:  
Primer  
Es delega en els o les titulars de les secretaries autonòmiques, la Subsecretaria i les direccions generals de la Conselleria de Cultura i Esport, dins del seu respectiu àmbit funcional:  
1. L'exercici de les facultats en matèria de contractació administrativa dels contractes que corresponguen a crèdits consignats en el capítol II dels pressupostos d'esta conselleria.  
2. La retenció de crèdit, l'autorització de la despesa, la disposició del crèdit, el reconeixement de l'obligació i la proposta de pagament relatius als contractes a què es referix l'apartat 1.  
3. La resolució dels procediments administratius de responsabilitat patrimonial a què es referix l'article 142 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Segon  
Es delega en els o les titulars de les direccions territorials de Cultura i Esport, dins del seu respectiu àmbit funcional:  
1. L'exercici de les facultats en matèria de contractació administrativa, quan el pressupost no excedisca l'import establit com a límit màxim dels pagaments per caixa fixa ni, en el cas que siga major, el fixat per als contractes menors, sempre que la despesa corresponga a crèdits consignats en el capítol II dels pressupostos d'esta conselleria i amb l'assignació prèvia del crèdit per l'òrgan competent a la direcció territorial corresponent.  
2. L'autorització de la despesa, la disposició del crèdit i la proposta de pagament relatius als contractes menors a què es referix l'apartat 1.  
Tercer  
Es delega en el o la titular de la Subsecretaria de la Conselleria de Cultura i Esport:  
1. La facultat de resoldre els recursos d'alçada que s'interposen contra els actes i les resolucions dels o de les titulars de les secretaries autonòmiques del departament.  
2. La resolució de les reclamacions prèvies a la via judicial civil relatives a l'àmbit funcional d'esta conselleria.  
3. Les facultats en matèria de contractació de dret privat, així com els actes de retenció de crèdit, autorització de la despesa, reconeixement de l'obligació i proposta de pagament relatius a esta contractació.  
4. L'exercici de les facultats en matèria de contractació administrativa, dins dels límits legals i pressupostaris, sense perjuí de les que en esta orde o en altres disposicions vigents es deleguen o desconcentren en altres òrgans del departament.  
5. Els actes de retenció de crèdit, autorització de la despesa, disposició de crèdit, reconeixement de l'obligació i proposta de pagament, dins dels límits legals i pressupostaris, sense perjuí dels que estiguen delegats o desconcentrats en altres òrgans.  
6. L'adopció d'acords sobre transferències i habilitacions de crèdits a què es referix l'article 36 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.  
Quart  
1. La present delegació d'atribucions podrà ser revocada en qualsevol moment per l'òrgan delegatori, d'acord amb l'article 63.5 de la Llei del Consell.  
2. Les atribucions que es deleguen en la present orde podran ser advocades en els termes i amb els requisits que establix l'article 14 de la Llei 30/1992, de 26 de novembre.  
Cinqué  
1. Sempre que es faça ús d'esta delegació d'atribucions, haurà de fer-se constar expressament en la resolució o l'acte que s'adopte, que es consideraran dictats per l'òrgan delegatori.  
2. Les atribucions que s'exercisquen per delegació no poden ser objecte de delegació en un altre òrgan.  
Sisé  
Les propostes de contractació i dels actes de contingut econòmic que es deleguen, podran ser formulades pels o per les caps de les unitats administratives gestores dels expedients corresponents.  
Seté  
S'autoritza el o la titular de la Subsecretaria de la Conselleria de Cultura i Esport a dictar les instruccions necessàries per al compliment de la present resolució.  
Huité  
Es deixen sense efecte les ordes de la Conselleria de Cultura i Esport de 19 de setembre i 19 de desembre de 2007, per les quals es delegaven determinades atribucions en els òrgans directius superiors i en els o les titulars de les direccions territorials del departament.  
Nové  
La present resolució tindrà efectes des de l'endemà de la publicació en el Diari Oficial de la Comunitat Valenciana.  
València, 23 d'octubre de 2009.- La consellera de Cultura i Esport: Trinidad María Miró Mira.